El govern de Gandia reedita el 'Xec escolar-cultural'
31 juliol 2023

## El govern de Gandia reedita el 'Xec escolar-cultural'31 juliol 2023Última actualització: 02 agost 2023

![](../gestion/img/4049b06150e1aa99a129fb703ccb0d00fed7516b84a803db57caca17422b72ce.JPG)  
  

El ple ordinari del mes de juliol celebrat la setmana passada va aprovar una nova edició del '**Xec escolar-cultural'** per ajudar les famílies a afrontar les despeses derivades de l'escolarització de l'alumnat en educació obligatòria, dels col·legis sostinguts amb fons públics (més de 9.000 alumnes). D'aquesta manera, s'assignarà als estudiants que estiguen empadronats a Gandia la possibilitat de sol·licitar 30 euros igual que l'any passat.  
  
Tal com ha explicat l'alcalde de Gandia, **José Manuel Prieto**, es tracta d'una mesura que té com a objectiu ajudar les famílies a l'hora d'adquirir tot el material cultural i escolar que els xiquets i les xiquetes de Gandia necessitaran per al pròxim curs . "_No només ajudem les famílies sinó que també donem suport al comerç de barri_" ha explicat la primera autoritat municipal qui ha avançat que a finals del mes d'agost s'informarà dels detalls d'una mesura que, igual que l'edició anterior, comptarà amb un mecanisme àgil i senzill per agilitzar el procés.  
  
El 'xec escolar-cultural' està concebut per fomentar la cultura, la literatura, les arts plàstiques, la tecnologia o la música a l'aula, de manera que els productes que es podran adquirir a través d'aquest ajut van des de llibres de lectura (extracurriculars) fins a quaderns, estris d'escriptura, compàs, fulles, regles, estoigs, flauta dolça, cartolines, així com motxilles, carteres o altres elements utilitzats per al transport del material.